## Odluka Ustavnog suda Republike Hrvatske broj:U-IIIA-4578/2005 od 21. rujna 2006.

### NN 114/2006 (23.10.2006.), Odluka Ustavnog suda Republike Hrvatske broj:U-IIIA-4578/2005 od 21. rujna 2006.

# USTAVNI SUD REPUBLIKE HRVATSKE

**2546**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Agata Račan, Smiljko Sokol, Nevenka Šernhorst i Milan Vuković, članovi
Vijeća, odlučujući o ustavnoj tuž­bi koju je podnio G. P. iz Z., kojeg zastupa
D. R., odvjetnik u Z., na sjednici održanoj 21. rujna 2006. godine, jednoglasno
je donio

## ODLUKU

I. Ustavna tužba se usvaja.
II. Općinski sud u Zagrebu dužan je donijeti odluku u predmetu koji se vodi pred
tim sudom pod brojem: Pn-2105/86 u najkraćem mogućem roku, ali ne duljem od šest
(6) mjeseci, računajući od prvog idućeg dana nakon dana objave ove odluke u
»Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02.i 49/02. – pročišćeni tekst),
podnositelju ustavne tužbe, G. P. iz Z., određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 12.000,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je na temelju članka 63. Ustavnog zakona o Ustav­nom sudu
Republike Hrvatske (»Narodne novine«, broj 99/99., 29/02.i 49/02. – pročišćeni
tekst, u daljnjem tekstu: Ustavni zakon), podnio 18. studenoga 2005. ustavnu
tužbu radi duljine parničnog postupka, smatrajući da mu je povrijeđeno ustavno
pravo na donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Parnični postupak pokrenut je 10. srpnja 1986. tužbom pod­no­sitelja protiv
društva »C.« ZOIO Z. (Filijala K.), radi naknade štete.
U razdoblju do 5. studenoga 1997. sud je zaprimio odgovor na tužbu tuženika,
održao je dva (2) ročišta (od čega je jedno odgodio zbog neuredne dostave poziva
tuženiku), saslušao je svjedoke, te je rješenjem od 16. srpnja 1987. odredio
provođenje dokaza sudsko-medicinskim vještačenjem, po vještaku za logopediju,
Fonijatrijskog centra, ORL Klinike, Šalata 4.
Podneskom od 27. listopada 1997. podnositelj je predložio sudu da se od bolnice
na Šalati, bez obzira da li je provedeno vještačenje, zatraži povrat spisa.
U razdoblju od 5. studenoga 1997. poduzete su sljedeće radnje u postupku:
– podneskom od 28. travnja 1998. podnositelj je ponovno pred­ložio povrat spisa;
– dopisom od 8. rujna 1998. sud je zatražio od Zavoda za vještačenje, Kliničkog
bolničkog centra Šalata, povrat spisa, na što je pozvana institucija dopisom od
1. listopada 1998. odgovorila da to nisu u mogućnosti učiniti budući da u sklopu
te institucije nije postojao Zavod za vještačenje, te da se spis vjerojatno
nalazi kod Medicinskog fakulteta u Zagrebu;
– podneskom od 26. lipnja 2001. podnositelj je predložio sudu zakazivanje
ročišta radi provedbe rekonstrukcije spisa;
– dopisima od 14. prosinca 2001., 30. rujna 2002. i 12. ožujka 2003. sud je od
Medicinskog fakulteta u Zagrebu zatražio povrat spisa;
– podneskom od 30. prosinca 2003. podnositelj je ponovno pred­ložio zakazivanje
ročišta radi provedbe rekonstrukcije;
– rješenjem broj: 23 Su-852/04 od 1. srpnja 2004. sud je odredio provođenje
postupka rekonstrukcije konkretnog parničnog spisa;
– na ročištu održanom 6. listopada 2004. sud je obvezao stranke na dostavu sve
raspoložive dokumentacije kako bi se postupak rekonstrukcije mogao dovršiti, što
su tuženik i podnositelj učinili podneskom od 12. listopada 2004. godine;
– na ročištu održanom 10. veljače 2005. sud je zapisnikom utvrdio da je postupak
rekonstrukcije spisa dovršen, te je sud odredio provođenje dokaza saslušanjem
svjedoka i podnositelja;
– na ročištu održanom 4. svibnja 2005. sud je saslušao nazoč­nog svjedoka i
podnositelja, te je odredio daljnje saslušanje svjedoka i provođenje dokaza
medicinskim vještačenjem po vještaku neurologu;
– podneskom od 18. svibnja 2005. podnositelj je dostavio traženu presliku
zdravstvenog kartona te dokaz (uplatnicu) o izvršenoj uplati predujma na ime
troškova vještačenja;
– na ročištu održanom 16. studenoga 2005. sud je zapisnikom utvrdio da je
podnesak podnositelja od 18. svibnja 2005. sucu u rad dostavljen iz »Pn«
pisarnice suda na dan održavanja ročišta, te je sud proveo dokaz saslušanjem
podnositelja;
– rješenjem od 18. studenoga 2005. sud je odredio provođenje medicinskog
vještačenja po vještaku neurologu, te je navedeno rješenje, rješenjem od 9.
prosinca 2005. stavio van snage u dijelu koji se odnosi na osobu vještaka te je
odredio provođenje vještačenja po vještaku neuropedijatru epileptologu;
– dana 10. srpnja 2006. održano je ročište na kojem je glavna rasprava odgođena
radi saslušanja imenovanog vještaka, te je iduće ročište zakazano za 16.
listopada 2006. godine.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 10. srpnja 1986. tužbom podnositelja Općinskom
sudu u Zagrebu.
Međutim, duljina postupka uzima se u obzir od 5. studenoga 1997. godine kada je
stupio na snagu Zakon o potvrđivanju Konvencije za zaštitu ljudskih prava i
temeljnih sloboda i Protokola, broj 1., 4., 6., 7., 11., 12. i 13. uz Konvenciju
za zaštitu ljudskih prava i temeljnih sloboda (»Narodne novine – Međunarodni
ugovori«, broj 18/97., 6/99. – pročišćeni tekst, 8/99. – ispravak i 14/02., u
daljnjem tekstu: Zakon o potvrđivanju Konvencije), koja Konvencija u članku 6.
stavku 1. jamči i pravo na suđenje u razumnom roku.
Ustavna tužba podnijeta je 18. studenoga 2005., a do tog dana sudski postupak
nije pravomoćno okončan, pa Ustavni sud utvrđuje da je do dana podnošenja
ustavne tužbe postupak u ovom predmetu trajao ukupno devetnaest (19) godina,
četiri (4) mjeseca i sedam (7) dana, a nakon stupanja na snagu Zakona o
potvrđivanju Konvencije pa do dana podnošenja ustavne tužbe postupak je trajao
osam (8) godina i dvanaest (12) dana.

4.2. POSTUPANJE NADLEŽNOG SUDA

U pravno relevantnom razdoblju postupak se vodio pred sudom prvog stupnja, koji
je od radnji relevantnih za odlučivanje o pravima i obvezama podnositelja,
održao ročište radi provedbe rekonstrukcije spisa, te je u nastavku postupka
održao četiri (4) ročišta za glavnu raspravu, odredio je i proveo dokaz
saslušanjem svjedoka i podnositelja, te je odredio i proveo medicinsko
vještačenje.

4.3. PONAŠANJE PODNOSITELJA USTAVNE TUŽBE(TUŽITELJA U PARNIČNOM POSTUPKU)

Ustavni sud ocjenjuje da podnositelj ustavne tužbe, kao tužitelj u parničnom
postupku, u pravno relevantnom razdoblju nije doprinio duljini postupka.
Međutim, valja ukazati, iako je to izvan pravnog relevantnog razdoblja unutar
kojeg Sud utvrđuje povredu prava podnositelja na suđenje u razumnom roku, da je
na ukupnu duljinu konkretnog postupka bitno utjecalo pasivno ponašanje
podnositelja prije 5. studenoga 1997. Naime, takvo pasivno ponašanje
podnositelja, uz neaktivnost suda, velikim je djelom utjecalo na nastanak
zastoja u postupku u razdoblju duljem od deset (10) godina, što je Sud uzeo u
obzir prilikom odmjeravanja primjerene naknade podnositelju zbog utvrđene
povrede prava na suđenje u razumnom roku.

4.4. SLOŽENOST SUDSKOG PREDMETA

Ustavni sud utvrđuje da se u konkretnom slučaju ne radi o složenoj pravnoj
stvari.

OCJENA USTAVNOG SUDA

5. Ustavni sud utvrđuje da se postupak u ovom predmetu vodi pred sudom prvog
stupnja u ukupnom trajanju od preko devetnaest (19) godina, bez da je odlučeno o
tužbenom zahtjevu, što ne udovoljava zahtjevu suđenja u razumnom roku.
Navedeno imajući u vidu neučinkovitost suda (podnesak podnositelja od 18.
svibnja 2005. sucu u rad dostavljen je tek 16. studenoga 2005.) kao i njegovu
neaktivnost u razdoblju i to: od 5. studenoga 1997. do 8. rujna 1998., od 1.
listopada 1998. do 14. prosinca 2001., od 14. prosinca 2001. do 30. rujna 2002.,
od 30. rujna 2002. do 12. ožujka 2003., te od 12. ožujka 2003. do 1. srpnja
2004. godine.
Slijedom navedenog, a imajući u vidu ukupno trajanje postup­ka, izrazitu
neaktivnost i neučinkovitost suda, kao i okolnost da se u konkretnom slučaju ne
radi o složenoj pravnoj stvari, Ustavni sud je utvrdio da je dugim trajanjem i
neučinkovitim provođenjem parničnog postupka, u kojem nije donesena pravomoćna
odluka suda, podnositelju povrijeđeno ustavno pravo da zakonom ustanovljeni
neovisni i nepristrani sud u razumnom roku odluči o njegovim pravima i obvezama,
koje je zajamčeno člankom 29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke ove odluke.
6. Imajući u vidu sve navedene činjenice i okolnosti, u smislu odredbe članka
63. stavka 2. Ustavnog zakona, donesena je odluka kao pod točkama I. i II.
izreke ove odluke.
7. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava iz članka 29. stavka 1. Ustava
Ustavni sud utvrđuje uzimajući u obzir okolnosti svakog pojedinog slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj.
8. Odluka o objavi (točka V. izreke) temelji se na odredbi članka 29. Ustavnog
zakona.
9. Predsjednik Općinskog suda u Zagrebu dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkas­nije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-4578/2005
Zagreb, 21. rujna 2006.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 114/2006-2546
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)